<classify> MAHAKAMA ya Hakimu Mkazi Kisutu, Dar es Salaam imeshindwa kusikiliza kesi ya uchochezi inayomkabili Mwenyekiti wa Taifa wa Chadema, Freeman Mbowe na wenzake, kwa sababu mshitakiwa huyo ana miadi na daktari.Akiwasilisha hoja ya kuomba ahirisho la kesi hiyo likiambatana na nyaraka za daktari mbele ya Hakimu Mkazi Mkuu Thomas Simba, Wakili wa Utetezi Peter Kibatala alidai afya ya Mbowe si nzuri na alitakiwa kuonana na daktari jana.Mheshimiwa hali ya mshitakiwa bado si nzuri na alitakiwa kuonana na daktari lakini kwa kuheshimu amri ya Mahakama amelazimika kuomba daktari aahirishe miadi ili aweze kuhudhuria hivyo tunaomba ahirisho na kesi hii iendelee kuanzia Desemba 2 hadi 6, mwaka huu, alidai Kibatala.Akijibu hoja hiyo, Mkurugenzi Msaidizi wa Mashitaka, Joseph Pande alidai Kibatala aliomba ahirisho Novemba 26 na kukubaliwa bila kuwepo maelezo ya miadi ya daktari hivyo inashangaza kuona taarifa hizo zikiwasilishwa jana. Alidai kama afya ya mshitakiwa ilikuwa haijakaa sawa na ana miadi na daktari ilitakiwa iwasilishwe Novemba 26, mwaka huu au wakati wowote mapema kabla ya shauri hilo.Inashangaza taarifa hizi kuwasilishwa hapa leo nadhani taarifa hizi zilitakiwa kuwasilishwa mapema lakini kuzileta wakati huu ni kupoteza muda hivyo hatuoni sababu ya kuahirisha kesi, alidai Pande.Mkurugenzi Msaidizi wa Mashtaka, Faraja Nchimbi alitoa hoja mbadala na kuomba mahakama iendelee na kesi hiyo kwa kufuata Kifungu cha 147 cha Sheria ya Ushahidi Sura ya Tano kinachoruhusu mshitakiwa mwingine kuendelea na ushahidi.Mheshimiwa ikikupendeza niiombe mahakama ifuate Kifungu cha 147 cha Sheria ya Ushahidi Sura ya Tano kinachoruhusu mahakama imruhusu mshitakiwa aendelee na matibabu lakini iendelee kusikiliza ushahidi wa mshitakiwa mwingine, alidai Nchimbi.Akitoa uamuzi baada ya kusikiliza hoja za pande zote mbili, Hakimu Simba alisema kesi hiyo ni ndefu na wasipokuwa makini haitaisha hivyo aliiahirisha jana tu kinyume cha maombi ya upande wa utetezi.Kesi hiyo itasikilizwa tena leo saa nne na nusu asubuhi. Novemba 26, mwaka huu, mahakama hiyo iliahirisha kesi hiyo hadi jana kwa madai kuwa hali ya afya ya Mbowe ambaye pia ni Mbunge wa Hai mkoani Kilimanjaro, haikuwa nzuri na alihitaji kupumzika. Ilielezwa mahakamani hapo kuwa anaumwa malaria, homa ya dengue na shinikizo la damu.Mbali na Mbowe, washitakiwa wengine katika kesi hiyo ni Naibu Katibu Mkuu Chadema Zanzibar, Salum Mwalimu, wabunge John Mnyika Kibamba, John Heche Tarime Vijijini, Halima Mdee Kawe, Ester Bulaya Bunda Mjini, Peter Msigwa Iringa Mjini, Esther Matiko Tarime Mjini na Katibu Mkuu wa chama hicho, Dk Vincent Mashinji.Washitakiwa hao kwa pamoja wanakabiliwa na mashitaka 13 yakiwamo ya kula njama, kufanya mkusanyiko wenye ghasia, kuhamasisha hisia za chuki, kushawishi hali ya kutoridhika, uchochezi na kushawishi utendaji jinai kati ya Februari Mosi na 16, 2018, Dar es Salaam.  <topic>: kitaifa 